b'\n_START_ARTICLE_\nLavis\n_START_SECTION_\nYleist\xc3\xa4\n_START_PARAGRAPH_\nHenriks\xc3\xa9n tunnetaan absurdeista ja ep\xc3\xa4tavallisista sanoituksistaan, r\xc3\xa4\xc3\xa4vitt\xc3\xb6m\xc3\xa4st\xc3\xa4 mustasta huumoristaan ja mielikuvituksekkaista aiheistaan ja hahmoistaan, joita h\xc3\xa4nen kappaleillaan esiintyy. My\xc3\xb6s jo tavaksi muodostunut k\xc3\xa4yt\xc3\xa4nt\xc3\xb6 "lopettaa" ja palata aika ajoin takaisin albumintekoon kuuluu Henriks\xc3\xa9nin uraan. Mies on ollut my\xc3\xb6s eritt\xc3\xa4in tuottelias artisti; h\xc3\xa4n on julkaissut kymmeni\xc3\xa4 albumeita, ja p\xc3\xa4\xc3\xa4osin tuottanut ja sanoittanut kappaleet itse. _NEWLINE_Henriks\xc3\xa9n on tehnyt musiikkia muun muassa yhdess\xc3\xa4 Eino Antiw\xc3\xa4kin, Pyhimyksen, Kfiedin ja Tommishockin kanssa. H\xc3\xa4n on my\xc3\xb6s perustanut rap-ryhm\xc3\xa4n Omistuz, johon kuuluivat Eino Antiw\xc3\xa4kki, Kunt Kuntified, Elton Hank, Sienest\xc3\xa4j\xc3\xa4 ja MauriLauri. Vuonna 2017 Lavis perusti rap-duon yhdess\xc3\xa4 Eino Antiw\xc3\xa4kin kanssa, nimelt\xc3\xa4\xc3\xa4n Yli-Bosses. Yhtyeen ensimm\xc3\xa4inen albumi ilmestyi samana vuonna.\n_START_SECTION_\nLaveerre\n_START_PARAGRAPH_\nHenriks\xc3\xa9n aloitti uransa vuonna 1999 k\xc3\xa4ytt\xc3\xa4en taiteilijanime\xc3\xa4 iSight. H\xc3\xa4n julkaisi t\xc3\xa4ll\xc3\xa4 nimell\xc3\xa4 10 kappaleen pituisen Quakebiisit-internetalbumin, joka sis\xc3\xa4lsi hyvin omaper\xc3\xa4ist\xc3\xa4 huumorir\xc3\xa4ppia. Vuonna 2000 Lavis otti k\xc3\xa4ytt\xc3\xb6\xc3\xb6n taiteilijanimen Laveerre, josta moni katsookin h\xc3\xa4nen uransa k\xc3\xa4yt\xc3\xa4nn\xc3\xb6ss\xc3\xa4 alkaneen. H\xc3\xa4nen ensimm\xc3\xa4inen julkaisunsa oli Saatan olla aika vitun k\xc3\xb6yh\xc3\xa4 CP, joka julkaistiin vuonna 2000 alun perin C-kasettina sek\xc3\xa4 MiniDiscin\xc3\xa4. Albumi sis\xc3\xa4lsi muutaman vanhemman kappaleen lis\xc3\xa4ksi muun muassa tunnetut Kallion spuge- ja Vesinorsun p\xc3\xa4iv\xc3\xa4 -kappaleet. H\xc3\xa4nen seuraava julkaisunsa oli kaksi kuukautta my\xc3\xb6hemmin ilmestynyt EP. Albumin kolmas raita, Kallion spuge II, on yksi tunnetuimmista kappaleista artistin alkuvaiheen tuotannosta. Seuraava julkaisu oli per\xc3\xa4ti 22 kappaletta sis\xc3\xa4lt\xc3\xa4v\xc3\xa4 Finaali LP, jonka julkaisun my\xc3\xb6t\xc3\xa4 artisti ilmoitti lopettavansa. Finaali LP:n sis\xc3\xa4lt\xc3\xa4mi\xc3\xa4 kappaleita ovat mm. tunnettu Meitsi on r\xc3\xa4pp\xc3\xa4ri ja Eminemin kappaletta The Real Slim Shady parodioiva Kaasup\xc3\xa4\xc3\xa4 II._NEWLINE_Laveerre teki vuonna 2001 comebackin l\xc3\xb6ydetty\xc3\xa4\xc3\xa4n FL Studio -musiikinteko-ohjelman. Samana vuonna h\xc3\xa4n julkaisi useita albumeja: Suomen hip hopin Jeesus, urbanjoosgankstamuzik (nimell\xc3\xa4 KORSOug, Bakteerin kanssa), Edelleen k\xc3\xb6yh\xc3\xa4 ja paska, 100% Mukana R\xc3\xa4p Peliss\xc3\xa4 - Nextill\xc3\xa4 Levelill\xc3\xa4 sek\xc3\xa4 Kadunlakaisija._NEWLINE_Laveerre jatkoi KORSOug-projektia vuoden 2002 alussa albumilla satakahdeksankymment\xc3\xa4seisem\xc3\xa4n tyyli\xc3\xa4. Vuoden ensimm\xc3\xa4inen soolojulkaisu oli R\xc3\xa4ppiRalli, joka koostui aiemmin netiss\xc3\xa4 julkaistuista ilmaiskappaleista. Seuraava julkaisu oli 19 kappaletta sis\xc3\xa4lt\xc3\xa4v\xc3\xa4 Taigan kutsu LP. Kes\xc3\xa4ll\xc3\xa4 julkaistu Amerikan vaarallisin turisti sis\xc3\xa4lsi muun muassa kappaleet Ei el\xc3\xa4m\xc3\xa4\xc3\xa4, ei laiffii (mukana Eino Antiw\xc3\xa4kki), Laveerre vs. Eino (jossa Laveerre ja Eino Antiw\xc3\xa4kki r\xc3\xa4pp\xc3\xa4\xc3\xa4v\xc3\xa4t toisiaan vastaan), Ei seksi\xc3\xa4 ennen avioliittoa, jota Laveerre samplasi my\xc3\xb6h\xc3\xa4mmin kappaleeseen Tytt\xc3\xb6 sin\xc3\xa4 olet krapis, sek\xc3\xa4 Mun helvetti; mukana my\xc3\xb6s Kunt Kuntified (nykyinen Kfied) ja Eino Antiw\xc3\xa4kki. Albumi on yksi Henriks\xc3\xa9nin pisimmist\xc3\xa4 levyist\xc3\xa4 joka sis\xc3\xa4lsi kaksikymment\xc3\xa4 kappaletta._NEWLINE_Vuonna 2003 Henriks\xc3\xa9n julkaisi kokopitk\xc3\xa4t albumit Lazyfatboy 4 Life, El\xc3\xa4m\xc3\xa4t\xc3\xb6n luuseri, Evoluutio ja Miehen maailma. Vuonna 2004 h\xc3\xa4n kehitti alter egon HEATH, jonka nimell\xc3\xa4 julkaistiin albumi Sex with Cacodemon. Levyll\xc3\xa4 Lavis r\xc3\xa4pp\xc3\xa4si englanniksi. H\xc3\xa4n k\xc3\xa4ytti levyll\xc3\xa4 Heathin mukaan lukien jopa viitt\xc3\xa4 eri alter egoa, joista Noob Saiboot esiintyy per\xc3\xa4ti yhdeks\xc3\xa4ll\xc3\xa4 levyn kahdestakymmenest\xc3\xa4 kappaleesta.\n_START_SECTION_\nLavis ja Jumal Olo Lavis\n_START_PARAGRAPH_\nHenriks\xc3\xa9nin taiteilijanimi vaihtui vuoden 2004 lopussa Laveerresta muotoon Lavis, ja h\xc3\xa4n julkaisi Tommy Darkflow\'n (nykyisin Tommishock) kanssa levyn Jos sanat vois tappaa. Albumin tunnelma oli Laviksen tyylille poiketen synkk\xc3\xa4, ja muutama kuukausi levyn julkaisun j\xc3\xa4lkeen h\xc3\xa4n kertoi, ettei h\xc3\xa4n ollut en\xc3\xa4\xc3\xa4 samaa mielt\xc3\xa4 kuin levyll\xc3\xa4._NEWLINE_Seuraavana vuoden 2005 kes\xc3\xa4ll\xc3\xa4 h\xc3\xa4n julkaisi Kullikka-nimisen nettialbumin. Albumi sis\xc3\xa4lt\xc3\xa4\xc3\xa4 muun muassa kappaleen P\xc3\xa4ihtyneet paskanaamat, joka on suomennettu versio Sex with Cacodemonin sis\xc3\xa4lt\xc3\xa4m\xc3\xa4st\xc3\xa4 Noob -alter egon t\xc3\xa4hditt\xc3\xa4m\xc3\xa4st\xc3\xa4 Intoxicated Shitfaces -kappaleesta. Kullikka ei menestynyt odotetusti ja hieman levyn julkaisun j\xc3\xa4lkeen Lavis ilmoitti lopettavansa. Viel\xc3\xa4 vuonna 2005 julkaistiin HEATH-kompilaatio Groin. Samana vuonna h\xc3\xa4n tuotti my\xc3\xb6s rap-artisti Pyhimykselle kokonaisen levyn._NEWLINE_Lavis kuitenkin julkaisi internetiin vuonna 2006 ilmaisen albumin, Lyrikaalinen Bagebooli, uudella nimell\xc3\xa4\xc3\xa4n Jumal Olo Lavis jota h\xc3\xa4n toistaiseksi on k\xc3\xa4ytt\xc3\xa4nyt vain kyseisell\xc3\xa4 albumilla. Albumi sai hyv\xc3\xa4n vastaanoton, ja sit\xc3\xa4 kehuttiin Laviksen uran parhaimmaksi. Levyll\xc3\xa4 Laviksen kanssa r\xc3\xa4pp\xc3\xa4siv\xc3\xa4t Pyhimys ja Eino Antiw\xc3\xa4kki.\n_START_SECTION_\nJumal Velho ja Jumal x10 Lavis/Lavis Danzos\n_START_PARAGRAPH_\nSeuraava levy Gorgonzola Flow ilmestyi vuonna 2008 Laviksen uudella taiteilijanimell\xc3\xa4 Jumal x10 Lavis, kustantajana Yellowmic Oy. Henriks\xc3\xa9n kehitti itselleen Jumal Velho -alter egon, jonka musiikkityyli muistutti hardstyle\xc3\xa4. H\xc3\xa4n julkaisi my\xc3\xb6s Mancini Beat Machine -albumin nimell\xc3\xa4 Lavis Danzos. Levy on ladattavissa ilmaiseksi Internetiss\xc3\xa4, ja sis\xc3\xa4lt\xc3\xa4\xc3\xa4 l\xc3\xa4hinn\xc3\xa4 dancea ja housea._NEWLINE_Seuraava albumi Hanskat tiskiin julkaistiin helmikuussa 2009. Albumin kerrottiin olevan lopetus artistin rap-uralle. Samana vuonna julkaistiin instrumentaalilevy Jumal x10 Lavis Instrumentaalit, joka nimens\xc3\xa4 mukaisesti sis\xc3\xa4lsi instrumentaaliversiot Gorgonzola Flow- ja Hanskat tiskiin -levyjen kappaleista. Lavis Danzos -nimell\xc3\xa4 tehty toinen A Techno Meal a Day -niminen tekno-EP ilmestyi Internetiin ladattavaksi.\n_START_SECTION_\n2009\xe2\x80\x932012 ja LAViS\n_START_PARAGRAPH_\nHenriks\xc3\xa9n jatkoi musiikin tekemist\xc3\xa4 p\xc3\xa4\xc3\xa4asiassa vain Lavis Danzos -aliasta k\xc3\xa4ytt\xc3\xa4en. 2. syyskuuta 2009 Skill Street Entertainment kuitenkin ilmoitti sivuillaan, ett\xc3\xa4 Lavis on liittynyt levy-yhti\xc3\xb6\xc3\xb6n ja h\xc3\xa4nen uusi levyns\xc3\xa4 Ookkon\xc3\xa4 huudeilt?! tultaisiin julkaisemaan SSE:n alaisena. Levy liikkui huomattavasti kantaa ottavimmissa ja yhteiskuntakriittisiss\xc3\xa4 aiheissa kuin aiemmat julkaisut. Levyn tuottaa ja masteroi alusta loppuun Kfied. Albumin kappaleista "Stunna Enso", "Junnujoukkueen valmentaja" ja "Masse Majava" on julkaistu musiikkivideot. "Ookkon\xc3\xa4 huudeilt?!" julkaistiin 10. joulukuuta 2009. Albumista julkaistiin my\xc3\xb6s instrumentaalilevy nimell\xc3\xa4 Instruja huudeilt?!. Lavis julkaisi syksyll\xc3\xa4 2010 DIGGOO-nimisen EP:n._NEWLINE_Lavis aloitti vuonna 2011 yhteisty\xc3\xb6n Isoista Lapsista tutun DJ Maucan kanssa. Lavis julkaisi YouTube-kanavalleen uusia kappaleita, muun muassa "Jumaluus", "Laturday" ja "Vittu Mik\xc3\xa4 N\xc3\xa4lk\xc3\xa4" (mukana Maucca). My\xc3\xb6hemmin Lavis julkaisi vuonna 2011 tehdyist\xc3\xa4 kappaleista kootun internet-EP:n Shitz0rz, jonka tuotannosta vastasivat Lavis sek\xc3\xa4 DJ Maucca, joka n\xc3\xa4htiin my\xc3\xb6s muutamalla kappaleella vierailijana._NEWLINE_Alkuvuodesta 2012 Lavis ilmoitti Facebookissa ty\xc3\xb6st\xc3\xa4v\xc3\xa4ns\xc3\xa4 uutta albumia ja julkaisi kuuntelijoiden pyynn\xc3\xb6st\xc3\xa4 DIGGOO-EP:lt\xc3\xa4 poisj\xc3\xa4\xc3\xa4neen kappaleen "Saatananmoinen Jumala", joka nousi nopeasti suosituksi internetin keskustelupalstoilla ja ker\xc3\xa4si muutamassa viikossa useita kymmeni\xc3\xa4 tuhansia n\xc3\xa4ytt\xc3\xb6kertoja YouTubessa. Kes\xc3\xa4n lopussa julkaistun d\xc3\xb6\xc3\xb6d-EP:n j\xc3\xa4lkeen Lavis lopetti j\xc3\xa4lleen kerran ja katosi julkisuudesta poistaen YouTube-, Bandcamp- ja Facebook-tilins\xc3\xa4.\n_START_SECTION_\n2014, LAVIS ja tulevaisuus\n_START_PARAGRAPH_\nLavis julkaisi toukokuussa 2014 Instagram-tilill\xc3\xa4\xc3\xa4n kuvan \xc3\xa4\xc3\xa4nityskopista, jonka kommenteissa h\xc3\xa4n viittaa uuden levyn ilmestymiseen syksyll\xc3\xa4 2014. 11. hein\xc3\xa4kuuta h\xc3\xa4n kuitenkin mainitsi kokonaisen levyn j\xc3\xa4\xc3\xa4m\xc3\xa4n tulematta ja julkaisi Soundcloud-sivullaan kolme kappaletta valmiita raitoja, joiden oli m\xc3\xa4\xc3\xa4r\xc3\xa4 ilmesty\xc3\xa4 levyll\xc3\xa4: "Dzumal Girl", "Apina" (mukana NEN\xc3\x84 Inc.) ja "Vortex". Lavis poisti my\xc3\xb6hemmin "Dzumal Girl" ja "Vortex" -raidat j\xc3\xa4tt\xc3\xa4en vain "Apina" -kappaleen Soundcloud -tililleen. 23. elokuuta 2014 Lavis laittoi Bandcamp-sivunsa uudelleen toimintaan, josta l\xc3\xb6ytyy suurin osa h\xc3\xa4nen tuotannostaan vuosien varrelta. H\xc3\xa4n ilmoitti my\xc3\xb6s biossaan kaikkien levyjen tulevan aikanaan sivustolle._NEWLINE_Lavis julkaisi 19.10.Takas saarel EP:n, joka sis\xc3\xa4lsi mm. aikaisemmin Soundcloundiin julkaistut kappaleet. Levyll\xc3\xa4 julkaistiin nelj\xc3\xa4 uutta kappaletta; "Taas soi", "Takas saarel", "Iso Baja Pussy" sek\xc3\xa4 bonuskappale "Fruity" joka on alun perin tehty vuonna 2013. Bandcamp-tilill\xc3\xa4\xc3\xa4n Lavis mainitsi, ett\xc3\xa4 kokopitk\xc3\xa4\xc3\xa4n levyyn ei l\xc3\xb6ydy tarpeeksi mielenkiintoa. EP lis\xc3\xa4ttiin my\xc3\xb6s Spotify -palveluun._NEWLINE_Laviksen kappale "Kun Adele laulo" kuullaan vuoden 2014 lopulla julkaistavassa "SAY5V" -mixtapella. Bandcamp-tilill\xc3\xa4\xc3\xa4n Lavis ilmoitti uutta materiaalia julkaistavan alkuvuodesta 2015, sek\xc3\xa4 mainitsi vanhemman tuotantonsa ilmestyv\xc3\xa4n my\xc3\xb6hemmin Spotify -palveluun. Lavis ilmoitti Bandcamp-tilill\xc3\xa4\xc3\xa4n kaiken materiaalin poistuvan palvelusta 31.12.2014 menness\xc3\xa4, mutta poisti tuotantonsa paljon aikaisemmin._NEWLINE_Laviksen Bandcamp-tilille julkaistiin 17.9.2015 Enkeleiden Alistajat EP. Levyll\xc3\xa4 oli mukana tuottajana Keemoh. 2017 Henriks\xc3\xa9n palasi vanhan artistinimens\xc3\xa4 (Laveerre) pariin ja julkaisi albumin Kaasup\xc3\xa4\xc3\xa4field 1. My\xc3\xb6hemmin samana vuonna Eino Antiw\xc3\xa4kin ja Laviksen projektin Yli-Bossesin ensimm\xc3\xa4inen albumi Just Overbossin\'  julkaistiin._NEWLINE_Vuonna 2018 Lavis julkaisi kaksi albumia nimell\xc3\xa4 Jumal x10 Lavis, Kingdom of Dzumaal ja Eros Paskanderos. T\xc3\xa4m\xc3\xa4 my\xc3\xb6s tuotti EP:n Nen\xc3\xa4 Incille.\n_START_SECTION_\nMuuta\n_START_PARAGRAPH_\nErityisesti kappale "Saatananmoinen Jumala" (ja erilaiset videot, joissa kappaletta on k\xc3\xa4ytetty) sai jo ennen ilmestymist\xc3\xa4\xc3\xa4n runsaasti huomiota sosiaalisessa mediassa. T\xc3\xa4h\xc3\xa4n suurena vaikuttimena oli Laviksen julkaisema video, jossa h\xc3\xa4n humoristisesti esittelee biisin ja laulaa kertos\xc3\xa4ett\xc3\xa4 samalla kertoen taustan nimen olevan "Diggoo". Hokemaa voisi luonnehtia Internet-meemiksi.'